બાગબગીચા, ઘર, વાડી કે પાદર એમ બુલબુલ આપણી નજીક વસે છે. સ્વભાવે ખુશમિજાજી ગાયક નથી એ ખરું, બાકી તેના અવાજમાં પ્રફુલ્લતા છે. તેની બોલીમાં ભારોભાર આનંદ વરતાય. મોટે ભાગે વૃક્ષચર પંખી. છોડ, ઝાડમાં ફરતું રહે. જંગલી ફળફળાદિ ખાય તેમ જીવાત પણ ખાય. તમારે ફળિયું હોય અને તેમાં થોડાં છોડ કે ઝાડ હોય તો બુલબુલ અવશ્ય તેમાં આવે. નર-માદા એકબીજાની નજીક ફરતાં-ચરતાં રહે. રાતવાસો કરતાં પહેલાં વૃક્ષોની ડાળીમાં આમતેમ ઊડતાં ઊડતાં કે બેસીને ચક, ચક, ચક એમ બોલ્યા કરે. પછી અચાનક બોલવું બંધ કરી પોતાની નિયત ડાળે ઊંઘવા ગોઠવાઈ જાય તે વહેલું પડે સવાર. બુલબુલ આનંદી પંખી ખરું, પણ થોડું ઝઘડાખોર છે. તેના આ સ્વભાવનો લાભ સ્વાર્થી માણસ ઉઠાવ્યા વિના કેમ રહે ? બીજા કોઈના પાળેલા બુલબુલ સાથે તેને લડાવે. આમ ઝઘડતાં બે બુલબુલ પર લોકો દાવ લગાવે. તેમની હારજીતના જુગાર ખેલાય.